BRATISLAVA/BANSKÁ BYSTRICA. V bratislavskom V-klube vyhlásili v stredu výsledky projektu Detský čin roka 2018, zameraného na netradičnú formu vzdelávania v oblasti etickej výchovy.
V poradí 18. ročník podujatia, ktoré poukazuje na reálne príbehy detí schopných nezištne pomôcť ľuďom i prírode obstáť v náročných životných situáciách a citlivo vnímať ľudí i prostredie okolo seba, sa konal pod záštitou prezidenta SR Andreja Kisku a Ministerstva školstva, vedy, výskumu a športu SR.
"Za tých 18 rokov sa do toho projektu zapojilo vyše 1.500.000 detí, ktoré urobili dobré skutky, alebo dobré skutky nejakým spôsobom podporili," uviedla k rozsiahlemu projektu, ktorý sa začína už v marci, Saša Broadhurst-Petrovická, riaditeľka občianskeho združenia Detský čin roka.
Nás veľmi teší, že v kategórii pomoc v rodine získala jednoznačné víťazstvo Emka Jalčová, žiačka siedmej triedy Základnej školy pri zdravotníckom zariadení v Detskej fakultnej nemocnici v Banskej Bystrici. V tunajšej detskej nemocnici sa lieči z onkologického ochorenia. O príbehu Emky sme už písali, mnohých z vás príbeh malej bojovníčky chytil za srdce.Čítajte
Emka ovláda posunkovú reč a pre svojich rodičov sa stala ich domáca tlmočníčka doslova ušami aj ústami. Sama však bojuje s vážnym ochorením, no všetci, ktorí ju majú radi veria, že aj tento boj vybojuje.